b'\n_START_ARTICLE_\nGeorges Bouton\n_START_PARAGRAPH_\nGeorges Bouton (1847\xe2\x80\x931938) oli ranskalainen mekaanikko, joka yhdess\xc3\xa4 Jules-Albert de Dionin ja Charles Tr\xc3\xa9pardoux\xe2\x80\x99n kanssa perusti De Dion-Bouton -yhti\xc3\xb6n vuonna 1883._NEWLINE_Georges Bouton toimi maailman ensimm\xc3\xa4isen moottoriajoneuvokilpailun voittaneen La Marquisen ohjaajana, Albert De Dionin ollessa kyydiss\xc3\xa4. T\xc3\xa4h\xc3\xa4n kahden kilometrin mittaiseen \xe2\x80\x9dkilpailuun\xe2\x80\x9d ei tosin osallistunut muita osanottajia, joten voitto ei ollut j\xc3\xa4rin hohdokas.\n_START_SECTION_\nDe Dion-Bouton\n_START_PARAGRAPH_\nBouton ja h\xc3\xa4nen lankonsa Charles Tr\xc3\xa9pardoux py\xc3\xb6rittiv\xc3\xa4t Pariisin liepeill\xc3\xa4 mekaanisiin ja tieteellisiin leikkikaluhin erikoistunutta myym\xc3\xa4l\xc3\xa4\xc3\xa4 ja saivat siit\xc3\xa4 niukan elantonsa. De Dion-Bouton -yhti\xc3\xb6n syntyhetki ajoittu vuoteen 1881, kun teknisist\xc3\xa4 leikkikaluista ja h\xc3\xb6yrykoneista innostunut markiisi Albert De Dion n\xc3\xa4kee er\xc3\xa4\xc3\xa4n myym\xc3\xa4l\xc3\xa4n n\xc3\xa4yteikkunassa kaksikon h\xc3\xb6ryveturin toimivan pienoismallin ja pyyt\xc3\xa4\xc3\xa4 Boutonia ja Tr\xc3\xa9pardoux\xe2\x80\x99ta valmistamaan my\xc3\xb6s toisen vastaavan. Asiat johtivat toiseen; Tr\xc3\xa9pardoux\xe2\x80\x99lla oli haave valmistaa h\xc3\xb6yryauto, mutta ei rahaa. De Dionilla taasen oli rahaa ja innostus tekniikkaan ja h\xc3\xb6yrykoneisiin, etenkin maalla liikkuvaan kalustoon. De Dion, Bouton et Tr\xc3\xa9pardoux perustettiin Pariisissa vuonna 1887. T\xc3\xa4st\xc3\xa4 tulisi my\xc3\xb6hemmin muodostumaan oman aikansa suurin ajoneuvovalmistaja De Dion-Bouton.'